**Жайкы каникулду пайдалуу, жакшы өткөрүүгө сунуштама**

Жайкы каникулда бир нече жума жакшы эс алып алгандан кийин, акырындык менен өз алдынча окуп, билим алганды улантууну күнүмдүк жашооңузга киргизиңиз. Күн сайын болбосо да, күн алыс бир сааттан өз алдынча окуп, билим алуунун пайдасы чоң болот. Эреже катары, жай мезгилинде окуучулар мектеп программасындагы көп материалдарды унутууга үлгүрүшөт. Жайкы каникулдан кийин көпчүлүк окуучулар үчүн окуу процессине кайтуу абдан кыйын. Ушуга байланыштуу, жай мезгилинде да билим деңгээлиңизди бекемдеп жүргөнүңүз жакшы болор.

Каникулдун биринчи айында окуучу каалагандай эс алса болот. Ал эми калган убакта жай мезгилинде мугалимдер окуп келүү үчүн тапшырма катары берген китептерди окууга бир аз убакыт бөлөт. Албетте, ар бир окуучу үчүн кайрадан окуу китептерин барактагандан тажатмалуу нерсе жок. Бирок альтернатива табууга болот. Мисалы, ютубдан видеолорду көрүү, ЯКласста иштөө, билим берүүчү оюндарды ойноо, мектепте үйрөнгөн материалды практикада колдонуу. Мисалы: жашоодо физика мыйзамдарын колдонуу абдан кызыктуу, ал эми ата-энелерге курулуш иштери үчүн канча материал керек экенин математикалык жактан эсептеп, оңдоп-түзөөгө жардам берүү да жагымдуу жагдайды түзөт.

Сентябрда мектепке жаңы күч жана мотивация менен кайтып келүү үчүн жайкы каникулдун акыркы бөлүгүн кызыктуу жана көңүлдүү, пайдалуу иш-чаралар менен өткөрүүгө аракет кылгыла.

**Жайкы каникул мезгилинде окуучулар үчүн эскертүү!**

Жайкы каникул учурунда окуучулар сактай турган коопсуздук эрежелери:

1. Жолдо жүрүүнүн эрежелерин туура сактагыла. Чоң трасса жолдордо, темир жолдо, көлмөлөрдө ж.б. кооптуу жайларда ойногонго болбойт;

2. Улууларга урмат, кичүүлөргө ызаат көрсөтүп жардам бергиле. Ата-энеңдин уруксаты жок үйдөн алыс кетпегиле, эгер бир жерге барыш керек болсо, ата-энеңе сөзсүз эскертип билдиргениңер оң;

3. Газ плитасын, электр приборлорун коопсуздук эрежелерин сактап абайлап колдон, колдонгондон кийин өчүргөндү унутпагыла;

4. Ден соолук үчүн коптуу болгон жардыруучу, кесүүчү учтуу нерселерди колдонбогула.

5. Телевизордун жана компьютердин алдында көп убакытка отурбагыла. Китеп окугула, ийримдерге катышкыла, мектеп предметтери боюнча кошумча окугула.

6. Чоочун адамдар менен сүйлөшпөгүлө, аларды үйгө чакырбагыла.

7. Коомдук жайларда жүрүм-турум эрежелерин сактаганды унутпагыла. Саат 22ден кийин көчөдө, коомдук жайларда жалгыз ата-эненин коштоосу жок жүрбөгүлө.

8. Спирт ичимдиктерин, тамеки, насвай жана башка психотроптук заттарды колдонбогула.

9. Эсиңерде болсун! 14 жашка чыга элек балдарга автомагистралдарда жана чоң жолдордо велосипед, электросамокат тебүүгө тыюу салынат.

**Ата-энелерге жайкы каникул учурунда окуучулардын техникалык коопсуздук эрежелери боюнча эскертүү !**

Жайкы каникул мезгилинде балдар үчүн жалгыз чоң жолдордо, темир жолдордо, көлмөлөрдө, чоң агын суулардын боюнда, оюн аянтчаларында жүрүү кооптуулугу күчөйт. Буга балдардын бош убактысынын максатсыз пайдаланышы, эң негизгиси чоңдордун тийиштүү көзөмөлүнүн жоктугу себеп болот.

**Урматтуу ата-энелер!**

1.Балдарда жеке коопсуздук көндүмдөрүн калыптандыруу керек;

2. Балдарыңыз менен көбүрөөк баарлашып, өмүрдү сактап калууга жардам бере турган маанилүү эрежелерди түшүндүрүңүз;

3.Балаңыздын кайда жана ким менен жүргөнүн дайыма билип туруңуз, көзөмөлдөңүз, коомдук жайларда өзүн туура алып жүрүү боюнча жүрүм-турум эрежелерин дайыма эскертип туруңуз;

4. Кечинде (саат 22ден кийин) балдарга чоңдордун коштоосу жок көчөгө чыгууга тыюу салынарын эскертиңиз;

5. Балдарга кафелерде спирт ичимдиктерин жана тамеки, кальян чеккен жерлерге баруусуна тыюу салынарын айтыңыз;

6. Балдарга бейтааныш адамдар менен сүйлөшүүгө жол бербеңиз;

7. Балдардын ата-эненин, чоңдордун көзөмөлү жок сууга түшүшүнө тыюу салыңыз.

8. Балдарга жол эрежелерин эскертип туруңуз;

9. Балдарга темир жолдун, жогорку чыңалуудагы линиялардын, бүтпөгөн жана талкаланган имараттардын жанында ойноого жол бербеңиз. Дары-дармектерди дарыгердин көрсөтмөсү жок колдонууну, бычак жана учтуу сайуучу, кесүүчү, жардыруучу жана күйүүчү ж.б. ден соолукка зыян алып келүүчү нерселер менен ойнобо деп эскертип туруңуз.

10. Балаңыз телевизор көрүп жатканда жана компьютерде иштеп жатканда, гаджеттерди колдонууда убакыт режимин көзөмөлдөңүз.

11. Эсиңизде болсун! 14 жашка чыга элек балдарга автомагистралдарда жана чоң жолдордо велосипед, самокат тебүүгө тыюу салынарын эскертиңиз.

**Ата-энелер балдарынын өмүрү жана ден соолугу үчүн жооптуу.**

Балдар табиятынан жан дүйнөсү таза, бейкапар жана ишенчээк экенин унутпаңыз. Ошондуктан, сиз балаңызга жөнөкөй жүрүм-турум эрежелерин канчалык көп эскертип турсаңыз, ал ошончолук аларды эстеп, ар кандай кырсыктардын алдын алат. Күн сайын балаңызга жашоо коопсуздугунун эрежелерин эскертип туруу керек экенин унутпаңыз.

**Иштеп чыккан: ТИ боюнча директордун орун басары Табалдиева Н.Т.**